একাধিক সূত্র জানায়, ম্যাক্সিম মাল্টিপারপাস কো-অপারেটিভ সোসাইটির চেয়ারম্যান গাজী মফিজুল হক জেলা জামায়াতে ইসলামীর একজন সক্রিয় রোকন। আগামী ২৪শে মে এ সমিতির পরিচালনা পর্ষদের নির্বাচন। এ নির্বাচন নিয়ে গতকাল মনোনয়নপত্র বিক্রি চলছিল। এ নিয়ে ৩ সদস্যের নির্বাচন পরিচালনা কমিটি গঠিত হয়। এ কমিটির আহ্বায়ক করা হয় মুন্সীগঞ্জ সদর উপজেলা সমবায় সমিতির সহকারী পরিদর্শক মিজানুর আহসান চৌধুরীকে। সদস্য রাখা হয়েছে ওই সোসাইটির সদস্য মুন্সীগঞ্জ পৌরসভা জামায়াতের সাবেক আমীর মোনায়েম খান ও সদস্য শিল্পী আক্তারকে। গতকাল এ কমিটি সোসাইটিতে বসে ৩টি পদে ৩টি মনোনয়নপত্র বিক্রি করেন। দুপুর ১২টার দিকে শহরের কোর্টগাঁও এলাকা থেকে ৩০-৩৫ জনের একদল যুবলীগ ও ছাত্রলীগের কর্মী সোসাইটিতে প্রবেশ করে। এ সময় জামায়াত নেতা মোনায়েম খান পালিয়ে যান। এরপর সন্ত্রাসীরা নির্বাচন পরিচালনা কমিটির অফিসারসহ ৮-১০ জন কর্মীকে বের করে দিয়ে অফিসে তালা ঝুলিয়ে দেয়। ফরমও ছিঁড়ে ফেলে। পরে দুপুর দেড়টার দিকে পুলিশ গিয়ে তালা ভেঙে অফিসটি দখলমুক্ত করে বিকাল সাড়ে ৪টা পর্যনত্ম পুলিশ সেখানে অবস্থান নেয়। এ সময় পুলিশি পাহারায় নির্বাচন পরিচালনা কমিটি আরও ৮টি মনোনয়নপত্র বিক্রি করেন।